google/wiki40b huggingface dataset:
Niels Henrik Nielsen

Arbeidskarriere

I årene 1960-65 var Nielsen assisterende organist i Vor Frue kirke, og repetitør ved den Kongelige opera 1961-1965. Fra 1965-72 var han organist i Christians kirke og samtidig orgellærer i Emdrupborg de første tre årene. Fra 1966 doserte han i kirkemusikk på det Nordjydske musikk-konservatoriet. Fra 1972 av var han organist i Vor Frue kirke i København, og dessuten det Danske radiokors faste akkompagnatør.
Nielsen ble tildelt første pris i den første internasjonale orgelkonkurransen i Brugge i sammenheng med byens nye Festival Musica Antiqua, som var en del av Festival van Vlaanderen.
I 1969 ble han tildelt enda en dansk kunstpris, og i 1971 fikk han «Professor Ove Christensens pris».
Nielsen holdt konserter internasjonalt, og opptrådte blant annet på dansk, svensk og fransk radio.

Diskografi

Det finnes fler opptak med Nielsen på orgel, for eksempel Zoltán Kodálys Missa Brevis som ble spilt inn i 1997 med alten Maria Streijffert, tenoren Lars Pedersen, bassen Micheal W. Hansen og Nielsen på orgel sammen med Dansk radios kor dirigert av Stephan Parkman.
Wikipedia på norsk

Historie

Wikipedia på norsk er en av de eldste Wikipedia-utgavene. Den ble opprettet samme år som Wikipedia-prosjektet ble grunnlagt; som den 16. og siste utgaven i 2001. 
Wikipedia på norsk er den nest eldste av de skandinaviske utgavene. Det norske prosjektet var imidlertid inaktivt i lengre tid, og ble først gjenopplivet høsten 2003 etter at Wikipedia skiftet programvare fra UseModWiki til fase 3, som da allerede hadde vært brukt av de fleste større prosjektene siden 2002. Oppgraderingen skjedde 15. desember 2003 og den første dagen registrerte rundt ti personer seg som brukere. De fleste eksisterende artiklene (ca. 700) ble slettet eller fullstendig nyskrevet i perioden fra desember 2003 til januar 2004, og antallet artikler hadde ved utgangen av 2004 nådd 15 000. Dermed var Wikipedia på norsk i denne perioden en av de raskest voksende utgavene.
I februar 2006 ble bokmål- og riksmålsutgaven den 13. utgaven som passerte 50 000 artikler, og ett år senere, den 14. til å nå 100 000 artikler. Utgaven var høsten 2018 den 21. største utgaven etter antall artikler. Den 30. januar 2008 passerte Wikipedia på bokmål og riksmål 150 000 artikler, og den 13. desember samme år passerte den 200 000 artikler. Milepælen med 250 000 artikler ble nådd den 2. mars 2010. 
Wikipedia ved Wikimedia Norge fikk i 2011 Folkeopplysningsprisen.

Skandinavisk samarbeid

Ettersom norsk, dansk og svensk er innbyrdes forståelige språk har det helt fra begynnelsen i varierende grad vært et samarbeid mellom de skandinaviske utgavene. Dette var fra 2002 organisert i nettverket WIKIng og senere gjennom skanwiki-seksjonen på Wikimedias metawikiside. En del av samarbeidet er delingen av anbefalte artikler mellom de forskjellige skandinaviske utgavene, som begynte i 2004. I oppbyggingsfasen (2003, begynnelsen av 2004) baserte Wikipedia på norsk seg særlig på import av artikler fra den da betydelig større danske utgaven.

Nettadresser

Wikipedia på norsk brukte opprinnelig adressen no.wikipedia.com. I forbindelse med at Wikipedia gikk over fra å bruke wikipedia.com til å bruke wikipedia.org som hoveddomene ble adressen endret til no.wikipedia.org. Denne adressen ble beholdt etter at utgaven i 2005 gikk over til kun å omfatte bokmål og riksmål.
Utgaven på nynorsk bruker adressen nn.wikipedia.org.
Sandvasselva (Ringerike)

Sandvasselva er ei lita elv i Ringerike kommune. Elva dannes ved sørenden av Sandvannet og renner ned mot Sognevannet, men kalles Strømsoddelva fra der den møter Frisvasselva.
Matthew Flinders

Bakgrunn

Matthew Flinders var sønn av faren av samme navn,  Matthew Flinders, som var kirurg, og hans hustru Susannah, født Ward. Inspirert av Daniel Defoes populære bok Robinson Crusoe fikk Matthew Flinders tidlig ønske om å gå til sjøs.

Karrière

Han hadde en karrière som varte litt over tyve år, og seilte tidlig (1791–1793) med kaptein William Bligh på skipet «Providence» i Stillehavet.
Flinders deltok i George Bass' kringsegling av Tasmania i 1798, og var senere kaptein på «Investigator» som i 1801–1803 seilte rundt det australske kontinent. På kartet som Flinders tegnet av kontinentet etter fullendt omseiling i 1803 , fremstod Australia som en veldig øy. Flinders kalte den Australia. Hans forslag knyttet an til det gjennom århundrer søkte Terra Australis. Navnet fikk imidlertid ikke sitt gjennombrudd før Flinders' død. Det fortrengte den inntil da vanlige betegnelsen Ny-Holland.
Hans reiseskildring A Voyage to Terra Australis utkom i to bind i 1814, etter at han selv hadde gått bort.
Flinders har fått flere en 100 lokaliteter oppkalt etter seg, spesielt i Sør-Australia der han blir oppfattet som delstatens hovedoppdager. Blant annet er Flinders University oppkalt etter han.
Rockefeller (album)

Rockefeller er et konsertalbum med Seigmen, utgitt i 2006.
Macrodorcas (Falcicornis) groulti

Utseende

En nokså liten (17-23 millimeter), spinkel, rødbrun hjortebille, dekkvingene med en mørk stripe langs sømmen. Hannen utmerker seg med sine vinklede mandibler, som er tynne i den ytre delen og har en kort, kraftig tann ved roten. Pronotum er rundet, tydelig bredere enn dekkvingene. Forkroppen er ganske fint punktert.

Levevis

Larvene utvikler seg i morken ved av løvtrær.

Utbredelse

Arten er kjent fra India (Assam) og Thailand.
Magma Geopark

Magma Geopark er den andre europeiske geoparken i Norden, ved siden av Gea Norvegica Geopark i Grenlandsområdet. Magma Geopark er etablert i Rogaland anortosittprovins, en drøyt 900 millioner år gammel utbruddsprovins med magmatisk anortositt, ilmenitt, og andre dypbergarter.
Geoparken består av kommunene Bjerkreim, Eigersund, Lund og Sokndal i Rogaland, samt Flekkefjord i Vest-Agder.
Hensikten med en geopark er formidling av geologiens betydning. Målgruppene er lokalbefolkningen, skoler og turister. Geoparken skal blant annet komme innbyggerne til gode gjennom å være en ressurs i småskala næringsutvkling, reiseliv, undervisning og lokal identitetsbygging.
Magma Geopark er del av det UNESCO-støttede Gobale Geopark-nettverket (GGN), som pr årsskifte 2014/2015 består av 111 geoparker fra 32 land. 64 av GGNs geoparker er i Europa.
En geopark skal ha et geologisk mangfold som er enestående i europeisk målestokk. For å oppnå status som en geopark skal det i tillegg vise hvordan de geologiske forutsetningene påvirker biologisk mangfold, landbruk, bosetning, industriutvikling, samferdsel og kultur i området.
Kerista

Kerista var en ny religion som ble startet av Bro Jud Presmont i New York i 1956. Gjennom det meste av sin historie baserte Kerista seg på idealene om polygami (kalt seriell ikke-monogami) og skapelsen av bofellesskap.

Historie

Bofellesskapet Kerista Commune ble grunnlagt i San Francisco i California, og holdt til der i perioden 1971 til 1991 (fellesskapet besto ikke av en bestemt bygning). Keristamedlemmene praktiserte gruppeekteskap. De holdt en meget høy profil i media og utga en populær gratisavis.
Kerista produserte også blader med blant annet tegninger og tegneserier gjort av Even Eve (også kjent som Eve Furchgott, datter av nobelprisvinner Robert Furchgott), et av de første kjernemedlemmene.
Medlemmene av Kerista delte inntekt og de kunne velge om de ville ha betalte jobber utenfor fellesskapet eller innenfor. Kerista drev selv flere små bedrifter.
Keristas offisielle nettside lister opp 33 personer som på et eller annet tidspunkt bodde i bofellesskapet i kortere eller lengre tid.
Uttrykket «kompersjon» ble skapt av bofellesskapet Kerista som praktiserte flertrofasthet (polyfidelity). Kompersjon er en av de grunnleggende verdier i polyamori.
Daizo Okitsu

Karriere

Daizo Okitsu startet sin profesjonelle karriere i Shimizu S-Pulse i 1997. Han har også spilt for Cerezo Osaka.
Ulsan kraftverk

Ulsan kraftverk er et varmekraftverk ved Ulsan i det østlige Sør-Korea. Det har en installert produksjonskapasitet på 1.800 MW basert naturgass og tungolje. Anlegget har kombinasjonssyklus Siemens gassturbiner med 3 x 400 MW og 3 x 200 MW. Operatør er selskapet Korea East-West Power Co. Det ble utbygd 1970–1981.
Genomikk

Genomikk er studiet av organismers genom. Dette omfatter DNA-sekvensering og bredere kartlegging av gener med tanke på funksjon, posisjon på genomet, variasjon og interaksjon. Som regel faller studier av enkeltgener utenfor definisjonen av genomikk, selv om informasjon om enkeltgener gjerne blir anvendt i genomiske undersøkelser. Uttrykket brukes lite på norsk.
Kommunestyre- og fylkestingsvalget 2011/Kristelig Folkeparti

Kommunevalget

Ved kommunevalget 2011 stilte Kristelig Folkeparti reine lister i 298 av de 429 kommunene. Partiet fikk i alt 135 157 stemmer, det vil si 5,6 prosent av de avgitte stemmene. Dette er en nedgang på 0,7 prosentpoeng fra kommunevalget i 2007, men en framgang på 0,2 prosentpoeng fra stortingsvalget i 2009. Samla sett blei KrF det sjette største partiet ved dette valget.
Det beste resultatet fikk Kristelig Folkeparti i Giske i Møre og Romsdal med 36,2 prosent av stemmene.  I ytterligere tre kommuner fikk partiet over 30 prosent: Evje og Hornnes, Rømskog og Vennesla. I 15 kommuner til blei resultatet over 20 prosent.
Partiet fikk under 3 prosent av stemmene i 37 kommuner. Det svakeste resultatet kom i Steinkjer med 1,6 prosent.
Kristelig Folkeparti blei største parti i 10 kommuner og nest størst i 32. Partiet er minst i 43 av kommunene der det stilte liste.
Partiet fikk i alt 653 kommunestyremandater. KrF blei ikke representert i 15 av kommunene der partiet stilte opp. Etter konstituering av kommunestyrene hadde KrF ordføreren i 17 kommuner og varaordføreren i 37 kommuner.
Chiafrø

Chiafrø  (Salvia hispanica) er frø fra en blomsterplante i leppeblomstfamilien. Planten finnes i Mexico, Guatemala, Paraguay, Argentina, Peru og Bolivia.
Det finnes tekster i Mendoza-kodeksen fra 1500-tallet som indikerer at planten ble dyrket av aztekere i førkolumbisk tid, og økonomiske historikere har foreslått at den var like viktig som mais som grøde. Den brukes fortsatt mange steder i Sør-Amerika hvor kjernene tidvis males, andre ganger benyttes det hele i næringsrike drikker eller som matkilde.

Etymologi

Ordet «chia» er avledet fra nahuatl (aztekisk) i betydningen «oljeaktig», som i vegetabilsk olje. Dagens meksikanske delstat Chiapas har sitt navn fra nahuatl «chiavann» eller «chiaelv». Den er den ene av to planter som er kjent som chia. Den andre var Salvia columbariae, folkelig kjent som «gullchia» eller «ørkenchia».
Sikkerhetsnål

Sikkerhetsnålen består av en bue, en nål og en klemme. Ut fra den ene enden av buen, kommer nålen, og på motsatt side kommer klemmen. Den brukes vanligvis til å feste sammen tøystykker.

Kultur

Sikkerhetsnålen ble hyppig brukt som «pynt» innen punken. Både til å feste i klærne, piercing og smykker.
W87

W87 er et amerikansk kjernefysisk missilstridshode. Stridshodet har en eksplosiv kraft på 475 KT, 19 ganger sterkere enn atombombene sluppet over Hiroshima og Nagasaki i 1945. Stridshodet ble laget for å kunne bli utstyrt på LGM-118A Peacekeeper-ICBM-er som var utstyrt med MIRV-er. Et Peacekeeper-missil kunne romme 10 W87-stridshoder, og når missilet nådde målet sitt ville stridshodene bli skutt ut individuelt mot hvert sitt mål noe som dekket et større område og gjorde missilen mer destruktiv enn noe annet. Etter at Peacekeeper-missilene ble utrangert i 2005 ble 250 W87-stridshoder plassert singulært på Minuteman III-missiler.

Beskrivelse

Stridshodet ble designet i februar 1982 ved Lawrence Livermore National Laboratory og ble produsert fra juli 1986 til desember 1988. Designet var svært likt W88-stridshodet som ble designet ved Lost Alamos National Labratory. W87 har alle de moderne sikkerhetstiltakene som en varmesikker plutoniumskjerne og en avansert armerings- og detonasjonsmekanisme. Stridshodet hr en diameter på 56 cm og en lengde på 180 cm. Det er sagt å veie rundt 200 til 250 kg. I dag er der 250 stridshoder i operativ tjeneste. De resterende har enten blitt lagret eller ødelagt.
Creed (film)

Om filmen

Filmen er en spin-off fra filmserien om Rocky, og er dermed den sjuende filmen i serien. Den hadde kinopremiere i Norge 4. desember 2015.

Handling

Den tidligere verdensmesteren i boksing, Rocky Balboa, blir trener og mentor for Adonis Johnson Creed, sønn av hans avdøde venn og tidligere erkerival Apollo Creed.
Monaryggen

Monaryggen er en tre - fire kilometer lang grusås på grensen mellom kommunene Eidsberg og Trøgstad i Østfold. Ryggen ble dannet i slutten av siste istid i forbindelse med avsmeltningen i Ås-Ski-trinnet, for ca. 9-10 000 år siden. 
Monaryggen ruver 80 meter over terrenget rundt. Ryggen er dannet som et vifteformet delta utenfor isbreeen. Et delta er en avsetning av løsmasser. Slike dannes der en elv renner ut i stillestående vann. Trolig ble deltaet bygd helt opp til havets overflate, 208 meter over dagens havnivå. Derfor er ryggen flat midt oppå. Skråningen på innsiden ble støttet opp av isfronten, så den er brattere enn den på utsiden. I de mange grustakene kan vi se hvordan massene ligger lagvis og heller mot sør. 
Ved Mysen og Eidsberg er landskapet flere steder brutt opp i en rekke små, bratte bekkedaler, raviner. Dette ravinelandskapet er dannet ved at rennende vann har gravd i avsetningene utenfor Monaryggen.
Lokalt blir Monaryggen ofte referert til som «morenen», men dette er ikke helt korrekt. Det ligger morenemasser i bunnen av den, men det alt vesentlige er glasifluvial dannelse; en grusrygg som er spylt opp av en kraftig smeltevannsstrøm. En må forestille seg en elv mange ganger Glommas størrelse som har kommet nordfra og lagt fra seg utallige kubikkmeter med løsmasser. 
Monaryggen er den største formasjonen av sitt slag i hele Nord-Europa, men er nå svært redusert av flere store massetak og utbygging av E 18, som går tvers gjennom den. Eidsberg kommune har i den siste kommuneplanen søkt å bevare ett segment av ryggen intakt slik at profilen er intakt både på distal- og proksimalsiden. Det er også flere gravfelt fra jernalderen oppe på ryggen og i sørhellingen.
Eidsberg kommune har med hjelp fra Riksantikvaren og Direktoratet for mineralforvaltning, fylkesmannen og fylkeskommunen vedtatt en kommunedelplan for området. Hovedelementene i planen er: a) eggen/opprinnelige silhuetten bevares, b) det åpnes for mer grusuttak innenfor planområdet enn opprinnelig signalisert, c) vi åpner for et utvidet næringsområde  d) konsekvensbeskrivelser og e) hensyn til kulturminner tydeliggjøres.
Decimus Burton

Tidlige år

Decimus Burton fikk sitt fornavn avledet fra det latinske ord for «den tiende»; han var foreldrenes tiende barn.
Burton ble kjent med bygghåndverk og arkitektur hos faren, James Burton (1761–1837). Senere arbeidet han for arkitekten John Nash ; for ham laget han utkast til utvidelse av Cornwall Terrace (som tilgrenser Regent's Park) og ferdigstilte prosjekter i samme park. Hans første egne store prosjekt var i 1823 London Colosseum, en enorm utstillingshall. Den ble tatt ned i 1875 - og på samme sted står nå Royal College of Physicians.
Etterpå fikk han i oppdrag å lage utkast til haver og bygninger i det nye London Zoo. Hans innhengning og bygning for lamaene fra 1828 huser ikke lenger dyr, men er salgssted og er blitt kulturminne. Kulturminne er også hans sjiraffhus fra 1834.
Han var ansvarlig for planleggingen av Hyde Park (1825) og tegnet ved dens sørøstlige side den såkalte Wellington-  eller Constitution-buen, som utgjør hovedinngang til St. James’s Park og Green Park. Buen er viet til hertugen av Wellington og var tenkt som storslagen inngangsport til selve byen London, som nordport til området rundt Buckingham Palace.
Opprinnelig var det en rytterfigur av hertugen på toppen av buen. Den ble imidlertid erstattet i 1912 av en kvadriga av Adrian Jones.

Kew

Burton arbeidet i over 30 år med hageanleggene i London-forstaden Kew, først med layout av hager, veier og stier, og så med de viktigste bygninger. Med jernstøperen Richard Turner planla han glass- og palmehuset i Kew (1848), som den gang var verdens største (110 meter langt, 30 meter bredt og 20 meter høyt). Deretter tegnet han enda større tempererte hus, man levde ikke lenge nok til å oppleve å se dem ferdigstilteö. En del av anlegget ble åpnet i 1863, men pengemangel førte til utsettelser helt frem til anlegget stod ferdig i 1898. Andre viktige prosjekter i Kew var Victoria Gate (1848) og Vannliljehuset (1852).

Fleetwood

En annet storprosjekt var sjøbadet Fleetwood ved kysten av Lancashire. Den rike grunneieren av området, Peter Hesketh, var blitt imponert over hva far og sønn Burton hadde klart å gjøre utav St Leonards-on-Sea iEast Sussex (1827–1837). Han gav Decimus å planlegge den nye havnebyen Fleetwood. Blant Burtons bygninger der kan nevnes North Euston Hotel, Pharos-fyret, Queen’s Terrace, St. Peter’s Church, rådhuset, og hans eget hus i Dock Street, der han bodde til 1844.

Død

Decimus Burton trakk seg tilbake fra arbeidet i 1869 og døde i desember 1881. Han ble begravet ved siden av sin far i St Leonards, med et gravæle i pyramideform.
Sofia Eriksdatter

Sofia Eriksdatter (født 1241, død 1286), også kjent som Sofia av Danmark, var dronning av Sverige.
Sofia var den eldste datteren av kong Erik Plogpenning av Danmark og Jutta av Sachsen. Hennes far ble myrdet i 1250 da hun og hennes yngre søstre, Agnes og Jutta, var barn. Da faren ikke etterlot seg en mannlig arving ble hans brødre Abel av Danmark og deretter Kristoffer I av Danmark de neste konger av Danmark.
I 1261 ble Sofia gift med Valdemar Birgersson av Sverige i Jönköping som en del av Birger Jarls fredspolitikk mellom de skandinaviske kongedømmene. Sofia har blitt beskrevet som politisk interessert, en intelligent skjønnhet med en kvikk tunge.
Porrhomma pallidum

Utseende

Porrhomma pallidum er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Mannen og kjerringa

«Mannen og kjerringa» er et skillingstrykk Alf Prøysen samlet inn til sin visespalte i «Magasinet for alle» på 1950-tallet. Visa er en middelalderballade, og finnes i mange varianter. Jørgen Moe var den første som skrev ned visa, da han samlet folkeviser i Telemark i 1847. Visa er og kjent både i Danmark og Sverige. Den eldste kjente varianten er fra et dansk håndskrift fra midten av 1600-tallet, men visa er nok eldre.

Teksten

1.Det var i min ungdoms frie vår je skulde ut og gilje

da tok je meg ei gammel kjerring mot fin faders vilje.
Ref: Itte har je dagen god, og ikke har jeg nattero for kjerringa, for kjerringa.
2.Fysste natta vi sammen låg, da kyssa vi og klappa,

andre natta vi sammen låg, vi sløss som hund og katta.
3.Den tredje natta vi sammen låg, så beit a meg i øret,

og fjorten dager etterpå je kunde itte høre.
4.Så tok je meg min nye båt og rodde tel andre sia,

kjerringa tok ei bakstetrau og kom fram på såmmå tida.
5.Så salte jeg min ganger grå og vilde til presen ria,

kjerringa tok et skabbete merr og kom fram på såmmå tida.
6.Presten tok fram sin bibel og skulde for kjerringa lesa

kjerringa tok en kakkelovnskrok og slo tel presten i nesa.
7.Så kløv je opp i treets topp og opp i treets grene

kjerringa sto ved treets fot og kastet store stene.
8.Kjerringa til syvende og sist så døden lide

og je ei bedre kjerring fikk, og det på samme tide.
Ref: Nå har je fått dagen god, og nå har je fått nattero for kjerringa, for kjerringa
Forskningssentre for miljøvennlig energi

Forskningssentre for miljøvennlig energi (FME) er et program i regi av Norges forskningsråd med tidsbegrenset støtte til norske forskningssentre på høyt internasjonalt nivå innenfor forskning på miljøvennlig energi. 
De institusjonene som er vertskap for de ulike sentrene er med i listen nedenfor. I tillegg deltar flere institusjoner som partnere. Disse er nevnt på Forskningsrådets og sentrenes nettsteder.
Burnin Red Ivanhoe

Burnin Red Ivanhoe er et dansk rockband som ble dannet i april 1967 i København. Bandet vakte som det første danske bandet internasjonal oppsikt.
Civitan

Historie og bakgrunn

Civitan ble grunnlagt i Birmingham, Alabama i USA i 1917. Grunnlegger og første president var Dr. Courtney W. Shropshire. Hans kjennetegn var at han alltid gikk med en rød nellik i jakkeslaget.
Bakteppet for etableringen var første verdenskrig, som var den første internasjonale konflikten hvor amerikanske soldater deltok. Krigen berørte amerikanske familier og lokalsamfunn både direkte og indirekte. Det var derfor et ønske om å hjelpe og støtte opp om lokalsamfunn og medmennesker, både gjennom praktisk hjelp og ved å spre positive verdier.
Civitan ble valgt som navn på den første klubben i Birmingham. Navnet stammer fra det latinske ordet «Civitas» som betyr «samfunn» eller «samfunnsborger». Mottoet var «Builders of Good Citizenship», i Norge er det oversatt til «For en bedre samfunnsånd».

Civitans arbeid

Civitan bistår mennesker med praktisk hjelp og støtter opp om prosjekter i lokalsamfunnet. Gjennom historien har Civitan samarbeidet tett med andre organisasjoner og vært starthjelper for prosjekter som MS-Senteret i Hakadal, Gurvika Feriesenter for utviklingshemmede, Idrett MOT Rus og Special Olympics.

Civitan i Norge

Den første norske Civitan-klubben ble stiftet i Oslo i 1969. I dag har organisasjonen rundt 1000 norske medlemmer, fordelt på 45 klubber. Civitan Norge har et særlig engasjement knyttet til Special Olympics, Idrett MOT Rus og Alzheimer-forskning. Civitan og Special Olympics Norge arrangerer årlig to nasjonale idrettsstevner, vinter i Holmenkollen og sommer på Bislett stadion, for utviklingshemmede. De lokale Civitanklubbene har i tillegg egne arrangementer.
Idrett MOT Rus er et samarbeid mellom Civitan og RIO (Rusmisbrukernes Interesseorganisasjon) og lokale idrettslag. Civitan er representert i 14 fylker i Norge, og har årlige arrangementer alle stedene i tillegg til et nasjonaltarrangement i Oslo. De lokale klubbene har i tillegg egne arrangementer.
Civitan Norges forskningsfond for Alzheimers sykdom støttes av Civitan med formål å bidra til den norske medisinske forskningen. Fondet ledes av eget styre som består av representanter fra Civitan og forskere innen dette feltet.
Fylkesvei 3550

Fylkesvei 3550 går mellom Skarpnes og Skarpnestangen i Arendal kommune. Veien er 970 meter lang.
Frem til 2019 hadde veien betegnelsen Fylkesvei 179.